OBH 6543/1998.
Az állampolgári jogok országgyűlési biztosának jelentése
Előadó: dr. Dunavölgyi Szilveszter
a Szabolcs-Szatmár-Bereg Megyei Munkaügyi Központ Nyíregyházi Kirendeltségén szertett tapasztalatokról

Az eljárás megindítása
Az országgyűlési biztos Szabolcs-Szatmár-Bereg megyei munkalátogatási terve alapján 1998. november 5-én munkatársa - előre be nem jelentett vizsgálat során - ellenőrizte a Szabolcs-Szatmár-Bereg Megyei Munkaügyi Központ Nyíregyházi Kirendeltségén az ügyfélszolgálati tevékenységet, a hatósági munkát, valamint az ügyfélfogadás személyi és tárgyi feltételeit. 
A Kirendeltség működésével kapcsolatban konkrét panaszt nem vizsgáltunk, mert ilyen az országgyűlési biztoshoz nem érkezett. 
A vizsgálat szempontjai
Vizsgálati szempontja az volt, hogy a foglalkoztatás elősegítéséről, és a munkanélküliek ellátásáról szóló 1991. évi IV. törvény 50/A. §-ában, valamint a 9/1996. (XII.20.) MüM. rendelet 6. §-ában, és a 6/A. §. (2) bekezdésében meghatározott feladatok ellátásához szükséges feltételek a Kirendeltségen rendelkezésre állnak-e, így különösen:
a. az ügyfélfogadó tér megfelelő kialakítása,
b. az ügyfélfogadás rendje,
c. az ügyfelek tájékoztatásának rendszere, 
d. megfelelőek-e az ügyfélfogadás és a hatósági munka személyi és technikai feltételei,
e. megvalósul-e a munkatársak rendszeres továbbképzése.
A vizsgálat megállapításai
A Kirendeltség vezetőjének tájékoztatása szerint a megye székhelyét és vonzáskörzetébe eső 32 települést érintően az ellenőrzés időpontjában 10.383 munkanélkülit, mintegy 900 pályakezdőt tartottak nyilván. Ez a létszám 1998. novembere és 1999. januárja között kb. 11.500 főre növekszik az egyes közhasznú foglalkoztatások határidejének lejárta, illetve a közismert orosz válság következményeként a Nyíregyházi Konzervgyárban várható elbocsátások miatt. 
A Kirendeltség a Szabolcs-Szatmár-Bereg Megyei Munkaügyi Központ Munkaügyi Szabályzata alapján működik. Az ügyfelek fogadása, illetve az ügyfélszolgálati tevékenység hétfőtől csütörtökig 7.30 - 16.00 óráig, pénteken elsősorban az ún: "szervezett ügyfélfogadás", vagyis a behívottak ügyeinek intézése 8.00 - 14.00 óráig tart. 
Az ügyfeleket az információs szolgálat munkatársai meghallgatják és annak alapján - az ügyintéző nevét és irodájának számát tartalmazó sorszám kiadása mellett - irányítják őket igény szerint a munkatársakhoz, illetve a munkaközvetítőkhöz. 
Az először jelentkezőknek írásos tájékoztatást nyújtanak át a tudnivalókról, az őket megillető jogokról és kötelezettségekről. A Kirendeltség vezetőjének tájékoztatása szerint az ügyfelekkel való együttműködés alapvetően jó. Az ügyfélszolgálati tevékenységgel összefüggő panasz a kirendeltségre nem érkezett. A munkatársak az ügyfélfogadáson személyesen, illetve telefonon is felvilágosítást adnak ügyfeleiknek, továbbá az érdeklődő munkáltatóknak, akikkel egyébként erre a célra kialakított irodában foglalkoznak.
Az ügyfelek tájékoztatását a váróhelyiségekben kifüggesztett útmutatók, szórólapok, brosúrák, illetve álláslehetőségekkel kapcsolatos hirdetmények segítik. Az olyan szakmákra, amelyekre nehéz munkaerőt (ügyfelet) szerezni, állásbörzét szerveznek.
A fentieken kívül ingyenesen hívható - munkaidőn túl üzenetrögzítővel működő - ún. zöldszám áll az érdeklődők rendelkezésére. A munkanélküliség alakulásáról, illetve az ezzel kapcsolatos információkról havonta rendszeresen tájékoztatják az elektronikus és az írott médiákat. 
A Kirendeltség a válaszadásra nyitvaálló határidőket betartja. Ez alól esetenként kivételt képeznek a munkanélküliek képzésével kapcsolatos azon ügyek, amelyeknél a képzés elindítása meghatározott létszám függvénye. Ilyenkor azonban mindig tájékoztatják az érintetteket az esetleges késedelem okáról. 
Általánosnak mondható, hogy a mulasztást elkövető ügyfeleket 2-3 napos türelmi idő elteltével mindig figyelmeztetik a mulasztás következményeire. 
A Kirendeltség a Szabadság tér 2. szám alatt, 3 szinten, mintegy 2000 m2 alapterületen 67 - ügyintézői és adminisztrátori beosztású - munkatárssal látja el feladatát. Létszámhiány nincs. 
A vezető tájékoztatása szerint munkatársainak nagy része az 1992-1993. évben hirtelen megnövekedett munkanélküliek köréből került ki. Emiatt őket nagyfokú empátia, türelem és segítőkészség jellemzi. Az új munkatársak kiválasztásánál a megfelelő iskolai végzettség mellett  az említett tulajdonságokra is figyelmet fordítanak.
A Kirendeltség vezetőjének tájékoztatása szerint kollégáinak gyakorlati ismeretei, egyéni képességei jók. A munkatársak 32 %-a - 22 fő - felsőfokú végzettséggel rendelkezik. A kollégák közül többen szakirányú felsőfokú képzésben részesülnek. Egyébként a szakmai ismeretek fejlesztését folyamatos belső képzéssel biztosítják, amelynek során figyelemmel kísérhetik a jogszabályok változásait. 
A földszinten - állandó jelleggel - két ablaknál látják el az információs szolgálati teendőket (eligazítás, felvilágosítás stb.), akiket nagy ügyfélforgalom esetén még két munkatárs segít ki  másik két ablaknál. A Kirendeltség vezetőjének tájékoztatása szerint az információs szolgálat pultos rendszerűvé alakítását a közeljövőben végzik el, ezzel is segítve az ügyfelekkel való közvetlenebb kapcsolat kialakítását. 
Az ügyintézés a földszinten, az első és a második emeleten zömében két, illetve három munkahelyes irodákban történik. Minden munkahelyen számítógép van, a munkavégzés ezek segítségével történik. A Kirendeltség vezető tapasztalata szerint az egyes munkahelyek ilyen módon való elkülönülése elégséges, mert az ügyfelek saját problémájuk megoldására koncentrálnak, nem figyelnek a másik gondjára. 
Az ügyfelek kultúrált körülmények közötti várakozását minden szinten előcsarnok méretű, világos helyiségek biztosítják, amelyeket azonban az érintettek teljes mértékben nem használnak ki, mert inkább azon irodák közelében zsúfolódnak össze, ahol problémájukat intézik. 
Az épület helyiségeinek tisztántartásáról 6 takarító gondoskodik, akik szükség esetén az ügyfelek várakozására szolgáló helyeket  és a lépcsőházat - melynek pihenői dohányzásra kijelölt helyek - ebédszünetben is kitakarítják. 
A Kirendeltség jó kapcsolatot tart fenn az önkormányzattal, az egészség- és nyugdíjbiztosítási szervezetekkel, valamint a társszervekkel. 
Összegezve megállapítható, hogy jól szervezett, humánus bánásmódot alkalmazó intézményt ismerhettünk meg, amely jogszabályban meghatározott feladatain túl figyelemmel van a munkanélküliek érdekeire, maximális segítségnyújtásra és toleranciára törekszik. Ebből következően a Kirendeltség ügyfél kapcsolataiban az országgyűlési biztos fellépését igénylő alkotmányos jogokkal összefüggő visszásságot nem tapasztaltunk.
A vizsgálat megállapításairól a Szabolcs-Szatmár-Bereg Megyei Munkaügyi Központ és a Nyíregyházi Kirendeltség vezetőit e jelentés egy példányának megküldésével értesítem. 

Budapest, 1998. december 14.

Gönczöl Katalin